HU Az Európai Unió Hivatalos Lapja C 422/8

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2014/C 422/05

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„SALPICÃO DE MELGAÇO”

EK-szám: PT-PGI-0005-01012-2.7.2012.

OFJ ( X ) OEM ( )

1. Elnevezés

„Salpicão de Melgaço”

2. Tagállam vagy harmadik ország

Portugália

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A „Salpicão de Melgaço” sertés hátszínből, karajból, lapockából és combból, füstöléssel készített kolbász.

Az alábbi tulajdonságokkal rendelkezik:

Külső jellemzők:

Egyenes formájú, 4-8 cm átmérőjű, barna színű hengeres kolbász, hossza 14 és 22 cm között változhat. A vastagbél végét kifordított állapotban dupla csomóval összekötik, majd visszafordítják. A húsmassza betöltése után a másik végén újabb két-három csomót kötnek rá.

Belső jellemzők:

Ferde vágásfelülete tömör állományú, színe intenzív és sötét, enyhén márványos megjelenésű.

Kémiai jellemzők:

Paraméterek Átlag Szórás Maximum Minimum pH 5,69 0,24 6,30 5,39 Nedvességtartalom (%) 35,95 7,13 47,94 25,70 Fehérjék (%) 38,80 4,55 45,90 27,57 Zsírtartalom (%) 19,57 6,45 37,29 7,32 Kloridok (NaCl) (%) 2,88 0,81 4,87 1,09

Érzékszervi jellemzők:

Jellegzetes ízű, erőteljesen füstös aromájú, kevéssé édes, kissé savanykás, enyhén csípős, valamint mérsékelten sós és füstölt ízű kolbász.

Szerkezete eléggé testes és lágy, közepesen lédús.

3.3. Nyersanyagok (kizárólag feldolgozott termékek esetében)

A „Salpicão de Melgaço”-hoz felhasznált nyersanyagok fajtiszta „bísaro” sertésből, vagy annak keresztezett egyedeiből származó nemes részek, nevezetesen hátszín, karaj, lapocka és comb. Levágáskor az állatok élő súlya minimum 110 kg, kora minimum 32 hét.

A húst fokhagymával, vöröshagymával, sóval, babérlevéllel, vörös vagy fehér zöld borral vagy hasonlóval, vízzel, köménnyel, csemege és/vagy csípős paprikával ízesítik.

A húsmasszát előre kimosott és kezelt sertés vastagbélbe töltik.

A „Salpicão de Melgaço”-t az alábbi száraz, gyantamentes fafajták felhasználásával füstölik:

— Tölgyfa (Quercus),

— Seprűzanót (Cytisus spp),

— Fehér nyír (Betula Celtiberica),

— Hanga (Erica),

— „Piorno” (Cytisus baeticus).

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Salpicão de Melgaço” előállítása során a meghatározott földrajzi területen az alábbi műveleteket hajtják végre: a hús kiválasztása, levágása, előkészítése és fűszerezése; a bél előkészítése, töltése és megkötése, valamint a füstölés és az érlelés.

3.6. A szeletelésre, aprításra, csomagolásra stb. vonatkozó egyedi szabályok

—

3.7. A címkézésre vonatkozó egyedi szabályok

A csomagoláson kötelezően szerepelnie kell a „Salpicão de Melgaço – Oltalom alatt álló földrajzi jelzés” feliratnak, és a „Salpicão de Melgaço” reprodukálható egyedi logójának.

4. A földrajzi terület tömör meghatározása

A „Salpicão de Melgaço” előállításának földrajzi területe Melgaço megye, beleértve annak valamennyi községét: Alvaredo; Castro Laboreiro; Chaviães; Cousso; Cristóval; Cubalhão; Fiães; Gave; Lamas de Mouro; Paços; Paderne; Parada do Monte; Penso; Prado, Remoães; Roussas, S. Paio és Vila.

5. Kapcsolat a földrajzi területtel

5.1. A földrajzi terület sajátosságai

A „Salpicão de Melgaço” előállításának földrajzi területe sajátságos jellemzőkkel rendelkezik. A terület természeti adottságai magas földrajzi fekvése, egyedi mikroklímája, amit hosszú tél jellemez 11 °C-ot nem meghaladó minimum átlaghőmérséklettel, valamint több mint 1 300 m tengerszint feletti magassága. A füstöléshez a területen bőségesen termő növényeket használják, mint a tölgyfa, a fehér nyír, a seprűzanót, valamint a térségben őshonos Piorno és a hanga.

Ugyanilyen jelentőséggel bírnak a nemzedékről nemzedékre átörökített népi szakértelem, továbbá a sertés tenyésztése, levágása, valamint a sertéshús érlelése és tartósítása körül kialakult régi néphagyományok. Ezeknek a kialakulása az ókorban itt élő, a térségben oly jól ismert termék kezdeti előállításáért felelős népek földrajzi elszigetelődésének köszönhető.

5.2. A termék sajátosságai

A „Salpicão de Melgaço”-t erőteljesen füstös aromája, kevéssé édes, kissé savanykás, enyhén csípős, valamint mérsékelten sós és füstölt íze; egységes, enyhén márványos vágásfelülete; eléggé testes és lágy, valamint a húsdarabokban levő izomközi zsírnak köszönhetően közepesen lédús szerkezete különbözteti meg a kategóriájában létező többi terméktől. Kissé magas pH értéke kihangsúlyozza a kolbász érzékszervi jellemzőit.

A „Salpicão de Melgaço” megkülönböztető tulajdonsága továbbá, hogy kizárólag a sertés különleges, nemes részeinek – hátszín, karaj, lapocka és comb – felhasználásával készítik, valamint kizárólag természetes (sosem mesterséges) bélbe töltik. Ezenkívül különlegessége a kolbásznak, hogy a húsmassza betöltése előtt a bélre tekert csomót annak kifordításával elrejtik.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat

A Melgaço megyére jellemző földrajzi adottságok, főként a tél folyamán mért alacsony hőmérséklet lehetővé teszik azokat az előállítási eljárásokat, amelyek napjainkig fennmaradtak: a friss hús kezelését, a hideg érlelést és a hidegfüstölést.

A Melgaço megye lakosai által alkalmazott, évszázadokon át fennmaradt hagyományos előállítási eljárások, a „Salpicão de Melgaço”-hoz felhasznált megfelelő izomközi zsírral rendelkező húsdarabok kiválogatásának módszerében nyilvánulnak meg, ennek köszönhető a terméket jellemző lédús, egységes és márványos vágásfelületű megjelenés. A hús aránylag nagyméretű aprítása (5-18 cm), a természetes sertésbél alkalmazása és annak megkötési módszere meghatározó a kolbász külső megjelenésében (14-22 cm-es hosszúság).

Jellegzetes íze, erőteljesen füstös aromája, kissé édes, savanykás, enyhén csípős, valamint mérsékelten sós és füstölt íze a Melgaço-i lakosok által kifejlesztett „sorça” módszernek köszönhető, aminek lényege a hús megfelelő arányú ízesítése természetes összetevőkkel, mint a vörös vagy fehér zöld bor vagy hasonló, víz, fokhagyma, vöröshagyma, só, babérlevél, kömény és csemege és/vagy csípős paprika.

A helyi lakosok által kifejlesztett másik módszer a füstöléses érlelés, amelynek lényege, hogy a „Salpicão de Melgaço”-t száraz, gyantamentes fa lassú égése által termelt füstben hagyják, melynek során kevés láng és sok füst keletkezik. A körülbelül egy hónapig tartó füstölés eredménye a kolbászt jellemző intenzív füstös aroma. Ehhez nélkülözhetetlen a helyi lakosok szakismerete, akik figyelembe véve a fa szárazsági fokát, és az általa kibocsátott füst mennyiségét, pontosan tudják, mennyi idő szükséges a kívánt füstös aroma eléréséhez.

A „Salpicão de Melgaço”-t mindig a földrajzi terület legnemesebb és legismertebb kolbászaként tartották számon, és folyamatosan jelen van a jelentősebb vágóhidak és üzletek által ajánlott, valamint az éttermek étlapján kínált termékek listáján. Nem elhanyagolható továbbá a „Salpicão de Melgaço” jelenléte a térség mezőgazdasági és élelmiszer-ipari termelőinek és kereskedőinek pultjain.

A „Salpicão de Melgaço” jó hírnevét helyi, országos és nemzetközi újságcikkek is megerősítették, akárcsak az 1994 óta megrendezésre kerülő „Festa do Alvarinho e do Fumeiro” és a „Salpicão de Melgaço” verseny.

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

http://www.dgadr.mamaot.pt/images/docs/val/dop_igp_etg/Valor/CE_salpicao_Melgaco_IG.pdf

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet

(3) Lásd a 2. lábjegyzetet.